『難経』
底本：『難経』江戸・多紀元胤著、黄帝八十一難経疏証『難経』の底本には、『黄帝八十一難経疏証』（国立国会図書館所蔵 139 函 65 号）
オリエント出版、難経古注集成５（1982 年）に影印されている。

◆一難曰．
十二經皆有動脉．獨取寸口．以決五藏六府死生吉凶之法．何謂也．
然．寸口者．脉之大會．手太陰之脉動也．
人一呼脉行三寸．一吸脉行三寸．呼吸定息．脉行六寸．
人一日一夜．凡一萬三千五百息．脉行五十度．周於身．漏水下百刻．榮衞行陽二十五度．行陰亦
二十五度．爲一周也．故五十度．復會於手太陰．
寸口者．五藏六府之所終始．故法取於寸口也．
◆二難曰．
脉有尺寸．何謂也．
然．尺寸者．脉之大要會也．
從關至尺．是尺内陰之所治也．
從關至魚際．是寸口内陽之所治也．
故分寸爲尺．分尺爲寸．
故陰得尺内一寸．得陽寸内九分．尺寸終始一寸九分．故曰尺寸也．
◆三難曰．
脉有太過．有不及．有陰陽相乘．有覆．有溢．有關．有格．何謂也．
然．關之前者．陽之動．脉當見九分而浮．
過者．法曰太過．
減者．法曰不及．
遂上魚爲溢．爲外關内格．此陰乘之脉也．
關以後者．陰之動也．脉當見一寸而沈．
過者．法曰太過．
減者．法曰不及．
遂入尺爲覆．爲内關外格．此陽乘之脉也．
故曰覆溢．是其眞藏之脉．人不病而死也．
◆四難曰．
脉有陰陽之法．何謂也．
然．呼出心與肺．吸入腎與肝．呼吸之間．脾受穀味也．其脉在中．
浮者陽也．
沈者陰也．
故曰陰陽也．

心肺倶浮．何以別之．
然．
浮而大散者．心也．
浮而短濇者．肺也．
腎肝倶沈．何以別之．
然．
牢而長者．肝也．按之濡．擧指來實者．腎也．
脾者中州．故其脉在中．是陰陽之法也．
脉
有一陰一陽．一陰二陽．一陰三陽．
有一陽一陰．一陽二陰．一陽三陰．
如此之言．寸口有六脉倶動耶．
然．
此言者．非有六脉倶動也．謂浮沈長短滑濇也．
浮者陽也．
滑者陽也．
長者陽也．
沈者陰也．
短者陰也．
濇者陰也．
所謂
一陰一陽者．謂脉來沈而滑也．
一陰二陽者．謂脉來沈滑而長也．
一陰三陽者．謂脉來浮滑而長．時一沈也．
所言
一陽一陰者．謂脉來浮而濇也．
一陽二陰者．謂脉來長而沈濇也．
一陽三陰者．謂脉來沈濇而短．時一浮也．
各以其經所在．名病逆順也．
◆五難曰．
脉有輕重．何謂也．
然．初持脉如三菽之重．與皮毛相得者．肺部也．
如六菽之重．與血脉相得者．心部也．
如九菽之重．與肌肉相得者．脾部也．
如十二菽之重．與筋平者．肝部也．
按之至骨．擧指來疾者．腎部也．
故曰輕重．
◆六難曰．
脉有陰盛陽虚．陽盛陰虚．何謂也．

然．
浮之損小．沈之實大．故曰陰盛陽虚．
沈之損小．浮之實大．故曰陽盛陰虚．
是陰陽虚實之意也．
◆七難曰．
經言．
少陽之至．乍小乍大．乍短乍長．
陽明之至．浮大而短．
太陽之至．洪大而長．
太陰之至．緊大而長．
少陰之至．緊細而微．
厥陰之至．沈短而敦．
此六者．是平脉邪．將病脉耶．
然．皆王脉也．
其氣以何月各王幾日．
然．
冬至之後．
得甲子少陽王．
復得甲子陽明王．
復得甲子太陽王．
復得甲子太陰王．
復得甲子少陰王．
復得甲子厥陰王．
王各六十日．六六三百六十日．以成一歳．
此三陽三陰之王時日大要也．
◆八難曰．
寸口脉平而死者．何謂也．
然．
諸十二經脉者．皆係於生氣之原．
所謂生氣之原者．謂十二經之根本也．謂腎間動氣也．
此五藏六府之本．十二經脉之根．呼吸之門．三焦之原．
一名守邪之神．
故氣者人之根本也．根絶則莖葉枯矣．
寸口脉平而死者．生氣獨絶於内也．
◆九難曰．
何以別知藏府之病耶．
然．
數者府也．
遲者藏也．

數則爲熱．
遲則爲寒．
諸陽爲熱．
諸陰爲寒．
故以別知藏府之病也．
◆十難曰．
一脉爲十變者．何謂也．
然．
五邪剛柔相逢之意也．
假令心脉急甚者．肝邪干心也．
心脉微急者．膽邪干小腸也．
心脉大甚者．心邪自干心也．
心脉微大者．小腸邪自干小腸也．
心脉緩甚者．脾邪干心也．
心脉微大者．胃邪干小腸也．
心脉濇甚者．肺邪干心也．
心脉微濇者．大腸邪干小腸也．
心脉沈甚者．腎邪干心也．
心脉微沈者．膀胱邪干小腸也．
五藏各有剛柔邪．故令一輒變爲十也．
◆十一難曰．
經言．
脉不滿五十動而一止．一藏無氣者．何藏也．
然．
人吸者隨陰入．呼者因陽出．
今吸不能至腎．至肝而還．故知一藏無氣者．腎氣先盡也．
◆十二難曰．
經言．
五藏脉已絶於内．用鍼者反實其外．
五藏脉已絶於外．用鍼者反實其内．
内外之絶．何以別之．
然．
五藏脉已絶於内者．腎肝氣已絶於内也．而醫反補其心肺．
五藏脉已絶於外者．其心肺脉已絶於外也．而醫反補其腎肝．
陽絶補陰．陰絶補陽．是謂實實虚虚．損不足益有餘．
如此死者．醫殺之耳．
◆十三難曰．

經言．
見其色而不得其脉．反得相勝之脉者．即死．得相生之脉者．病即自已．
色之與脉．當參相應．爲之奈何．
然．
五藏有五色．皆見於面．亦當與寸口尺内相應．
假令色青．其脉當弦而急．
色赤．其脉浮大而散．
色黄．其脉中緩而大．
色白．其脉浮濇而短．
色黒．其脉沈濡而滑．
此所謂五色之與脉．當參相應也．
脉數．尺之皮膚亦數．
脉急．尺之皮膚亦急．
脉緩．尺之皮膚亦緩．
脉濇．尺之皮膚亦濇．
脉滑．尺之皮膚亦滑．
五藏各有聲色臭味．當與寸口尺内相應．其不相應者病也．
假令色青．其脉浮濇而短．若大而緩．爲相勝．
浮大而散．若小而滑．爲相生也．
經言．
知一爲下工．知二爲中工．知三爲上工．
上工者十全九．中工者十全八．下工者十全六．
此之謂也．
◆十四難曰．
脉有損至．何謂也．
然．
至之脉．一呼再至曰平．三至曰離經．四至曰奪精．五至曰死．六至曰命絶．
此至之脉也．
何謂損．
一呼一至曰離經．二呼一至曰奪精．三呼一至曰死．四呼一至曰命絶．
此謂損之脉也．
至脉從下上．損脉從上下也．
損脉之爲病．奈何．
然．
一損損於皮毛．皮聚而毛落．
二損損於血脉．血脉虚少．不能榮於五藏六府也．
三損損於肌肉．肌肉消痩．飮食不爲肌膚．

四損損於筋．筋緩不能自收持也．
五損損於骨．骨痿不能起於牀．
反此者至於收病也．
從上下者．骨痿不能起於牀者死．
從下上者．皮聚而毛落者死．
治損之法奈何．
然．
損其肺者．益其氣．
損其心者．調其榮衞．
損其脾者．調其飮食．適其寒温．
損其肝者．緩其中．
損其腎者．益其精．
此治損之法也．
脉
有一呼再至．一吸再至．
有一呼三至．一吸三至．
有一呼四至．一吸四至．
有一呼五至．一吸五至．
有一呼六至．一吸六至．
有一呼一至．一吸一至．
有再呼一至．再吸一至．
有呼吸再至．
脉來如此．何以別知其病也．
然．
脉來一呼再至．一吸再至．不大不小．曰平．
一呼三至．一吸三至．爲適得病．前大後小．即頭痛目眩．前小後大．即胸滿短氣．
一呼四至．一吸四至．病欲甚．脉洪大者．苦煩滿．沈細者．腹中痛．滑者傷熱．濇者中霧露．
一呼五至．一吸五至．其人當困．沈細夜加．浮大晝加．不大不小．雖困可治．其有大小者．爲難
治．
一呼六至．一吸六至．爲死脉也．沈細夜死．浮大晝死．
一呼一至．一吸一至．名曰損．人雖能行．猶當著牀．所以然者．血氣皆不足故也．
再呼一至．再吸一至．名曰無魂．無魂者當死也．人雖能行．名曰行尸．
上部有脉．下部無脉．其人當吐．不吐者死．
上部無脉．下部有脉．雖困無能爲害也．
所以然者．譬如人之有尺．樹之有根．枝葉雖枯槁．根本將自生．
脉有根本．人有元氣．故知不死．
◆十五難曰．
經言．

春脉弦．夏脉鉤．秋脉毛．冬脉石．是王脉耶．
將病脉也．
然．
弦鉤毛石者．四時之脉也．
春脉弦者．肝東方木也．萬物始生．未有枝葉．故其脉之來．濡弱而長．故曰弦．
夏脉鉤者．心南方火也．萬物之所盛．垂枝布葉．皆下曲如鉤．故其脉之來疾去遲．故曰鉤．
秋脉毛者．肺西方金也．萬物之所終．草木華葉．皆秋而落．其枝獨在若毫毛也．故其脉之來．輕
虚以浮．故曰毛．
冬脉石者．腎北方水也．萬物之所藏也．盛冬之時．水凝如石．故其脉之來．沈濡而滑．故曰石．
此四時之脉也．
如有變奈何．
然．
春脉弦．反者爲病．
何謂反．
然．其氣來實強．是謂太過．病在外．
氣來虚微．是謂不及．病在内．
氣來厭厭聶聶．如循楡葉．曰平．
益實而滑．如循長竿．曰病．
急而勁益強．如新張弓弦．曰死．
春脉微弦．曰平．弦多胃氣少．曰病．但弦無胃氣．曰死．春以胃氣爲本．
夏脉鉤．反者爲病．何謂反．
然．其氣來實強．是謂太過．病在外．
氣來虚微．是謂不及．病在内．
其脉來累累如環．如循琅玕．曰平．
來而益數．如雞擧足者．曰病．
前曲後居．如操帶鉤．曰死．
夏脉微鉤．曰平．鉤多胃氣少．曰病．但鉤無胃氣．曰死．夏以胃氣爲本．
秋脉微毛．反者爲病．何謂反．
然．
氣來實強．是謂太過．病在外．
氣來虚微．是謂不及．病在内．
其脉來藹藹如車蓋．按之益大．曰平．
不上不下．如循雞羽．曰病．
按之消索．如風吹毛．曰死．
秋脉微毛．爲平．毛多胃氣少．曰病．但毛無胃氣．曰死．秋以胃氣爲本．

冬脉石．反者爲病．何謂反．
然．其氣來實強．是謂太過．病在外．
氣來虚微．是謂不及．病在内．
脉來上大下兌．濡滑如雀之啄．曰平．
啄啄連屬．其中微曲．曰病．
來如解索．去如彈石．曰死．
冬脉微石．曰平．石多胃氣少．曰病．但石無胃氣．曰死．冬以胃氣爲本．
胃者．水穀之海也．主稟．
四時故皆以胃氣爲本．是謂四時之變病．死生之要會也．
脾者．中州也．其平和不可得見．衰乃見耳．
來如雀之啄．如水之下漏．是脾之衰見也．
◆十六難曰．
脉有三部九候．有陰陽．有輕重．有六十首．一脉變爲四時．離聖久遠．各自是其法．何以別之．
然．
是其病．有内外證．其病爲之奈何．
然．
假令得肝脉．
其外證．善潔．面青善怒．
其内證．齊左有動氣．按之牢若痛．
其病四肢滿．閉癃溲便難．轉筋．
有是者肝也．無是者非也．
假令得心脉．
其外證．面赤．口乾．喜笑．
其内證．齊上有動氣．按之牢若痛．
其病煩心．心痛．掌中熱而啘．
有是者心也．無是者非也．
假令得脾脉．
其外證．面黄．善噫．善思．善味．
其内證．當齊有動氣．按之牢若痛．
其病腹脹滿．食不消．體重節痛．怠墮嗜臥．四肢不收．
有是者脾也．無是者非也．
假令得肺脉．
其外證．面白善嚔．悲愁不樂．欲哭．
其内證．齊右有動氣．按之牢若痛．
其病喘欬．洒淅寒熱．

有是者肺也．無是者非也．
假令得腎脉．
其外證．面黒．喜恐．欠．
其内證．齊下有動氣．按之牢若痛．
其病逆氣．少腹急痛．泄如下重．足脛寒而逆．
有是者腎也．無是非者也．
◆十七難曰．
經言．
病或有死．或有不治自愈．或連年月不已．
其死生存亡．可切脉而知之耶．
然．
可盡知也．
診病．若閉目不欲見人者．脉當得肝脉．強急而長．而反得肺脉．浮短而濇者．死也．
病若開目而渇．心下牢者．脉當得緊實而數．反得沈濡而微者．死也．
病若吐血．復鼽衄血者．脉當沈細．而反浮大而牢者．死也．
病若譫言妄語．身當有熱．脉當洪大．而手足厥逆．脉沈細而微者．死也．
病若大腹而泄者．脉當微細而濇．反緊大而滑者．死也．
◆十八難曰．
脉有三部．部有四經．手有太陰陽明．足有太陽少陰．爲上下部．何謂也．
然．
手太陰陽明金也．足少陰太陽水也．金生水．水流下行．而不能上．故在下部也．
足厥陰少陽木也．生手太陽少陰火．火炎上行．而不能下．故爲上部．
手心主少陽火．生足太陰陽明土．土主中宮．故在中部也．
此皆五行子母．更相生養者也．
脉有三部九候．各何所主之．
然．
三部者．寸關尺也．
九候者．浮中沈也．
上部法天．主胸以上至頭之有疾也．
中部法人．主膈以下至齊之有疾也．
下部法地．主齊以下至足之有疾也．
審而刺之者也．
人病有沈滯久積聚．可切脉而知之耶．
然．
診在右脇有積氣．得肺脉結．脉結甚則積甚．結微則氣微．
診不得肺脉．而右脇有積氣者．何也．
然．
肺脉雖不見．右手脉當沈伏．

其外痼疾同法耶．將異也．
然．
結者．脉來去時一止無常數．名曰結也．
伏者．脉行筋下也．浮者．脉在肉上行也．
左右表裏．法皆如此．
假令脉結伏者．内無積聚．脉浮結者．外無痼疾．
有積聚．脉不結伏．有痼疾．脉不浮結．
爲脉不應病．病不應脉．是爲死病也．
◆十九難曰．
經言．
脉有順逆．男女有常．而反者．何謂也．
然．
男子生於寅．寅爲木．陽也．
女子生於申．申爲金．陰也．
故男脉在關上．女脉在關下．
是以男子尺脉恒弱．女子尺脉恒盛．是其常也．
反者．男得女脉．女得男脉也．
其爲病何如．
然．
男得女脉．爲不足．病在内．
左得之．病則在左．右得之．病則在右．
隨脉言之也．
女得男脉．爲太過．病在四肢．
左得之．病則在左．右得之．病則在右．
隨脉言之．此之謂也．
◆二十難曰．
經言．
脉有伏匿．
伏匿於何藏．而言伏匿耶．
然．
謂陰陽更相乘．更相伏也．
脉居陰部．而反陽脉見者．爲陽乘陰也．脉雖時沈濇而短．此謂陽中伏陰也．
脉居陽部．而反陰脉見者．爲陰乘陽也．脉雖時浮滑而長．此謂陰中伏陽也．
重陽者狂．重陰者癲．
脱陽者見鬼．脱陰者目盲．
◆二十一難曰．
經言．
人形病脉不病．曰生．

脉病形不病．曰死．
何謂也．
然．
人形病脉不病．非有不病者也．謂息數不應脉數也．
此大法．
◆二十二難曰．
經言．
脉有是動．有所生病．
一脉輒變爲二病者．何也．
然．
經言是動者．氣也．
所生病者．血也．
邪在氣．氣爲是動．
邪在血．血爲所生病．
氣主呴之．血主濡之．
氣留而不行者．爲氣先病也．
血壅而不濡者．爲血後病也．
故先爲是動．後所生病也．
◆二十三難曰．
手足三陰三陽．脉之度數．可暁以不．
然．
手三陽之脉．從手至頭．長五尺．五六合三丈．
手三陰之脉．從手至胸中．長三尺五寸．三六一丈八尺．五六三尺．合二丈一尺．
足三陽之脉．從足至頭．長八尺．六八四丈八尺．
足三陰之脉．從足至胸．長六尺五寸．六六三丈六尺．五六三尺．合三丈九尺．
人兩足蹻脉．從足至目．長七尺五寸．二七一丈四尺．二五一尺．合一丈五尺．
督脉．任脉．各長四尺五寸．二四八尺．二五一尺．合九尺．
凡脉長一十六丈二尺．此所謂十二經脉長短之數也．
經脉十二．絡脉十五．何始何窮也．
然．
經脉者．行血氣通陰陽．以榮於身者也．
其始從中焦．注手太陰陽明．
陽明注足陽明太陰．
太陰注手少陰太陽．
太陽注足太陽少陰．
少陰注手心主少陽．
少陽注足少陽厥陰．
厥陰復還注手太陰．

別絡十五．皆因其原．如環無端．轉相漑灌．朝於寸口人迎．以處百病．而決死生也．
經曰．
明知終始．陰陽定矣．何謂也．
然．
終始者．脉之紀也．
寸口人迎．陰陽之氣．通於朝使．如環無端．故曰始也．
終者．三陰三陽之脉絶．絶則死．死各有形．故曰終也．
◆二十四難曰．
手足三陰三陽氣已絶．何以爲候．
可知其吉凶不．
然．
足少陰氣絶．即骨枯．
少陰者．冬脉也．
伏行而温於骨髓．
故骨髓不温．即肉不著骨．
骨肉不相親．即肉濡而却．
肉濡而却．故齒長而枯．
髮無潤澤者．骨先死．
戊日篤．己日死．
足太陰氣絶．則脉不榮其口脣．
口脣者．肌肉之本也．
脉不榮．則肌肉不滑澤．
肌肉不滑澤．則肉滿．
肉滿則脣反．
脣反則肉先死．
甲日篤．乙日死．
足厥陰氣絶．即筋縮引卵與舌．
厥陰者．肝脉也．
肝者．筋之合也．
筋者．聚於陰器．而絡於舌本．
故脉不營．則筋縮急．
筋縮急．即引卵與舌．
故舌卷卵縮．此筋先死．
庚日篤．辛日死．
手太陰氣絶．即皮毛焦．
太陰者．肺也．行氣温於皮毛者也．

氣弗榮．則皮毛焦．
皮毛焦．則津液去．
津液去．即皮節傷．
皮節傷則皮枯毛折．
毛折者．則毛先死．
丙日篤．丁日死．
手少陰氣絶．則脉不通．
少陰者．心脉也．
心者．脉之合也．
脉不通．則血不流．
血不流則色澤去．
故面黒如梨．此血先死．
壬日篤．癸日死．
三陰氣倶絶者．則目眩轉．目瞑．
目瞑者．爲失志．
失志者．則志先死．
死即目瞑也．
六陽氣倶絶者．則陰與陽相離．
陰陽相離．則腠理泄．
絶汗乃出．大如貫珠．
轉出不流．即氣先死．
旦占夕死．夕占旦死．
◆二十五難曰．
有十二經．五藏六府十一耳．其一經者．何等經也．
然．
一經者．手少陰與心主別脉也．
心主與三焦爲表裏．倶有名而無形．故言經有十二也．
◆二十六難曰．
經有十二．絡有十五．餘三絡者．是何等絡也．
然．
有陽絡．有陰絡．有脾之大絡．
陽絡者．陽蹻之絡也．
陰絡者．陰蹻之絡也．
故絡有十五焉．
◆二十七難曰．
脉有奇經八脉者．不拘於十二經．何謂也．

然．
有陽維．有陰維．有陽蹻．有陰蹻．有衝．有督．有任．有帶之脉．
凡此八脉者．皆不拘於經．故曰奇經八脉也．
經有十二．絡有十五．凡二十七氣．相隨上下．何獨不拘於經也．
然．
聖人圖設溝渠．通利水道．以備不然．
天雨降下．溝渠溢滿．當此之時．霶霈妄行．聖人不能復圖也．
此絡脉滿溢諸經．不能復拘也．
◆二十八難曰．
其奇經八脉者．既不拘於十二經．皆何起何繼也．
然．
督脉者．起於下極之兪．並於脊裏．上至風府．入屬於腦．
任脉者．起於中極之下．以上毛際．循腹裏．上關元．至咽喉．
衝脉者．起於氣衝．並足陽明之經．夾齊上行．至胸中而散也．
帶脉者．起於季脇．廻身一周．
陽蹻脉者．起於跟中．循外踝．上行入風池．
陰蹻脉者．亦起於跟中．循内踝上行至咽喉．交貫衝脉．
陽維陰維者．維絡于身．溢畜不能環流灌漑諸經者也．
故陽維．起於諸陽會也．陰維．起於諸陰交也．
比于聖人圖設溝渠．滿溢流于深湖．故聖人不能拘通也．
而人脉隆盛．入於八脉．而不環周．故十二經．亦不能拘之．
其受邪氣．畜則腫熱．砭射之也．
◆二十九難曰．
奇經之爲病．何如．
然．
陽維維於陽．陰維維於陰．陰陽不能自相維．則悵然失志．溶溶不能自收持．
陽維爲病．苦寒熱．
陰維爲病．苦心痛．
陰蹻爲病．陽緩而陰急．
陽蹻爲病．陰緩而陽急．
衝之爲病．逆氣而裏急．
督之爲病．脊強而厥．
任之爲病．其内苦結．男子爲七疝．女子爲瘕聚．
帶之爲病．腹滿腰溶溶．若坐水中．
此奇經八脉之爲病也．
◆三十難曰．
榮氣之行．常與衞氣相隨不．
然．

經言．
人受氣於穀．
穀入於胃．乃傳與五藏六府．五藏六府．皆受於氣．
其清者爲榮．濁者爲衞．榮行脉中．衞行脉外．榮周不息．五十而復大會．
陰陽相貫．如環之無端．故知榮衞相隨也．
◆三十一難曰．
三焦者．何稟何生．何始何終．其治常在何許．可暁以不．
然．
三焦者．水穀之道路．氣之所終始也．
上焦者．在心下下膈．在胃上口．主内而不出．
其治在膻中．玉堂下一寸六分．直兩乳間陷者．是．
中焦者．在胃中脘．不上不下．主腐熟水穀．
其治在齊傍．
下焦者．當膀胱上口．主分別清濁．主出而不内．以傳導也．
其治在齊下一寸．
故名曰三焦．其府在氣街．一本曰衝．
◆三十二難曰．
五藏倶等．而心肺獨在膈上者．何也．
然．
心者血．肺者氣．
血爲榮．氣爲衞．
相隨上下．謂之榮衞．
通行經絡．營周於外．故令心肺在膈上也．
◆三十三難曰．
肝青象木．肺白象金．
肝得水而沈．木得水而浮．
肺得水而浮．金得水而沈．其意何也．
然．
肝者．非爲純木也．乙角也．庚之柔．
大言陰與陽．小言夫與婦．
釋其微陽．而吸其微陰之氣．其意樂金．又行陰道多．故令得水而沈也．
肺者．非爲純金也．辛商也．丙之柔．
大言陰與陽．小言夫與婦．
釋其微陰．婚而就火．其意樂火．又行陽道多．故令肺得水而浮也．
肺熟而復沈．肝熟而復浮者．何也．
故知辛當歸庚．乙當歸甲也．
◆三十四難曰．

五藏各有聲色臭味．可暁知以不．
然．
十變言．
肝色青．其臭臊．其味酸．其聲呼．其液泣．
心色赤．其臭焦．其味苦．其聲言．其液汗．
脾色黄．其臭香．其味甘．其聲歌．其液涎．
肺色白．其臭腥．其味辛．其聲哭．其液涕．
腎色黒．其臭腐．其味鹹．其聲呻．其液唾．
是五藏聲色臭味也．
五藏有七神．各何所藏耶．
然．
藏者．人之神氣所舍藏也．
肝藏魂．
肺藏魄．
心藏神．
脾藏意與智．
腎藏精與志也．
◆三十五難曰．
五藏各有所．府皆相近．而心肺獨去大腸小腸遠者．何謂也．
經言．
心榮肺衞．通行陽氣．故居在上．
大腸小腸．傳陰氣而下．故居在下．
所以相去而遠也．
又諸府者．皆陽也．清淨之處．
今大腸小腸．胃與膀胱．皆受不淨．其意何也．
然．
諸府者謂是．非也．
經言．
小腸者．受盛之府也．
大腸者．傳瀉行道之府也．
膽者．清淨之府也．
胃者．水穀之府也．
膀胱者．津液之府也．
一府猶無兩名．故知非也．
小腸者．心之府．
大腸者．肺之府．
胃者．脾之府．
膽者．肝之府．

膀胱者．腎之府．
小腸．謂赤腸．
大腸．謂白腸．
膽者．謂青腸．
胃者．謂黄腸．
膀胱者．謂黒腸．
下焦所治也．
◆三十六難曰．
藏各有一耳．腎獨有兩者．何也．
然．
腎兩者．非皆腎也．
其左者爲腎．右者爲命門．
命門者．謂精神之所舍．原氣之所繋也．
故男子以藏精．女子以繋胞．
故知腎有一也．
◆三十七難曰．
五藏之氣．於何發起．通於何許．可暁以不．
然．
五藏者．當上關於九竅也．
故肺氣通於鼻．鼻和則知香臭矣．
肝氣通於目．目和則知白黒矣．
脾氣通於口．口和則知穀味矣．
心氣通於舌．舌和則知五味矣．
腎氣通於耳．耳和則知五音矣．
五藏不和．則九竅不通．
六府不和．則留結爲癰．
邪在六府．則陽脉不和．
陽脉不和．則氣留之．
氣留之．則陽脉盛矣．
邪在五藏．則陰脉不和．
陰脉不和．則血留之．
血留之．則陰脉盛矣．
陰氣太盛．則陽氣不得相營也．故曰格．
陽氣太盛．則陰氣不得相營也．故曰關．
陰陽倶盛．不得相營也．故曰關格．
關格者．不得盡其命而死矣．
經言．
氣獨行於五藏．不營於六府者．何也．

然．
氣之所行也．如水之流不得息也．
故陰脉營於五藏．陽脉營於六府．如環之無端．莫知其紀．終而復始．其不覆溢．人氣内温於藏府．
外濡於腠理．
◆三十八難曰．
藏唯有五．府獨有六者．何也．
然．
所以府有六者．謂三焦也．
有原氣之別焉．主持諸氣．有名而無形．其經屬手少陽．
此外府也．故言府有六焉．
◆三十九難曰．
經言．
府有五．藏有六者．何也．
然．
六府者．正有五府也．
然．
五藏亦有六藏者．謂腎有兩藏也．
其左爲腎．右爲命門．
命門者．謂精神之所舍也．
男子以藏精．女子以繋胞．
其氣與腎通．
故言藏有六也．
府有五者．何也．
然．
五藏各一府．三焦亦是一府．
然不屬於五藏．故言府有五焉．
◆四十難曰．
經言．
肝主色．心主臭．脾主味．肺主聲．腎主液．
鼻者肺之候．而反知香臭．
耳者腎之候．而反聞聲．其意何也．
然．
肺者西方金也．金生於巳．巳者南方火也．火者心．心主臭．故令鼻知香臭．
腎者北方水也．水生於申．申者西方金．金者肺．肺主聲．故令耳聞聲．
◆四十一難曰．
肝獨有兩葉．以何應也．
然．

肝者東方木也．
木者春也．
萬物始生．其尚幼小．意無所親．去太陰尚近．離太陽不遠．猶有兩心．故有兩葉．亦應木葉也．
◆四十二難曰．
人腸胃長短．受水穀多少．各幾何．
然．
胃大一尺五寸．徑五寸．長二尺六寸．横屈受水穀三斗五升．其中常留穀二斗．水一斗五升．
小腸大二寸半．徑八分．分之少半．長三丈二尺．受穀二斗四升．水六升三合．合之太半．
廻腸大四寸．徑一寸半．長二丈一尺．受穀一斗．水七升半．
廣腸大八寸．徑二寸半．長二尺八寸．受穀九升三合．八分合之一．
故腸胃凡長五丈八尺四寸．合受水穀八斗七升六合八分合之一．
此腸胃長短．受水穀之數也．
肝重四斤四兩．左三葉右四葉．凡七葉．主藏魂．
心重十二兩．中有七孔三毛．盛精汁三合．主藏神．
脾重二斤三兩．扁廣三寸．長五寸．有散膏半斤．主褁血．温五藏．主藏意．
肺重三斤三兩．六葉兩耳．凡八葉．主藏魄．
腎有兩枚．重一斤一兩．主藏志．
膽在肝之短葉間．重三兩三銖．盛精汁三合．
胃重二斤二兩．紆曲屈伸．長二尺六寸．大一尺五寸．徑五寸．盛穀二斗．水一斗五升．
小腸重二斤十四兩．長三丈二尺．廣二寸半．徑八分．分之少半．左廻疊積十六曲．盛穀二斗四升．
水六升三合．合之太半．
大腸重二斤十二兩．長二丈一尺．廣四寸．徑一寸．當齊右廻十六曲．盛穀一斗．水七升半．
膀胱重九兩二銖．縱廣九寸．盛溺九升九合．
口廣二寸半．脣至齒長九分．齒以後至會厭．深三寸半．大容五合．
舌重十兩．長七寸．廣二寸半．
咽門重十兩．廣二寸半．至胃長一尺六寸．
喉嚨重十二兩．廣二寸．長一尺二寸．九節．
肛門重十二兩．大八寸．徑二寸大半．長二尺八寸．受穀九升三合八分．合之一．
◆四十三難曰．
人不食飮七日而死者．何也．
然．
人胃中常有留穀二斗．水一斗五升．
故平人日再至圊．一行二升半．日中五升．七日五七三斗五升．而水穀盡矣．
故平人不食飮七日而死者．水穀津液倶盡．即死矣．
◆四十四難曰．
七衝門何在．

然．
脣爲飛門．
齒爲戸門．
會厭爲吸門．
胃爲賁門．
太倉下口爲幽門．
大腸小腸會爲闌門．
下極爲魄門．
故曰七衝門也．
◆四十五難曰．
經言．
八會者．何也．
然．
府會大倉．
藏會季脇．
筋會陽陵泉．
髓會絶骨．
血會鬲兪．
骨會大杼．
脉會大淵．
氣會三焦外一筋直兩乳内也．
熱病在内者．取其會之氣穴也．
◆四十六難曰．
老人臥而不寐．少壯寐而不寤者．何也．
然．
經言．
少壯者．血氣盛．肌肉滑．氣道通．榮衞之行．不失於常．故晝日精．夜不寤．
老人血氣衰．氣肉不滑．榮衞之道濇．故晝日不能精．夜不得寐也．
故知老人不得寐也．
◆四十七難曰．
人面獨能耐寒者．何也．
然．
人頭者．諸陽之會也．
諸陰脉皆至頸胸中而還．獨諸陽脉．皆上至頭耳．故令面耐寒也．
◆四十八難曰．
人有三虚三實．何謂也．
然．
有脉之虚實．有病之虚實．有診之虚實也．

脉之虚實者．濡者爲虚．緊牢者爲實．
病之虚實者．出者爲虚．入者爲實．
言者爲虚．不言者爲實．
緩者爲虚．急者爲實．
診之虚實者．
濡者爲虚．牢者爲實．
癢者爲虚．痛者爲實．
外痛内快．爲外實内虚．
内痛外快．爲内實外虚．
故曰．虚實也．
◆四十九難曰．
有正經自病．有五邪所傷．何以別之．
然．
經言．
憂愁思慮則傷心．
形寒飮冷則傷肺．
恚怒氣逆．上而不下．則傷肝．
飮食勞倦．則傷脾．
久坐濕地．強力入水．則傷腎．
是正經之自病也．
何謂五邪．
然．
有中風．
有傷暑．
有飮食勞倦．
有傷寒．
有中濕．
此之謂五邪．
假令心病．何以知中風得之．
然．
其色當赤．
何以言之．
肝主色．自入爲青．入心爲赤．入脾爲黄．入肺爲白．入腎爲黒．
肝爲心邪．故知當赤色也．
其病身熱．脇下滿痛．其脉浮大而弦．
何以知傷暑得之．
然．

當惡臭．
何以言之．
心主臭．自入爲焦臭．入脾爲香臭．入肝爲臊臭．入腎爲腐臭．入肺爲腥臭．
故知心病傷暑得之也．當惡臭．
其病身熱而煩．心痛．其脉浮大而散．
何以知飮食勞倦得之．
然．
當喜苦味也．
虚爲不欲食．實爲欲食．何以言之．
脾主味．入肝爲酸．入心爲苦．入肺爲辛．入腎爲鹹．自入爲甘．
故知脾邪入心．爲喜苦味也．
其病身熱．而體重嗜臥．四肢不收．其脉浮大而緩．
何以知傷寒得之．
然．
當譫言妄語．
何以言之．
肺主聲．入肝爲呼．入心爲言．入脾爲歌．入腎爲呻．自入爲哭．故知肺邪入心．爲譫言妄語也．
其病身熱．洒洒惡寒．甚則喘欬．其脉浮大而濇．
何以知中濕得之．
然．
當喜汗出不可止．
何以言之．
腎主液．入肝爲泣．入心爲汗．入脾爲涎．入肺爲涕．自入爲唾．
故知腎邪入心．爲汗出不可止也．
其病身熱．而小腹痛．足脛寒而逆．其脉沈濡而大．
此五邪之法也．
◆五十難曰．
病有虚邪．有實邪．有賊邪．有微邪．有正邪．何以別之．
然．
從後來者．爲虚邪．
從前來者．爲實邪．
從所不勝來者．爲賊邪．
從所勝來者．爲微邪．
自病者．爲正邪．
何以言之．
假令心病．

中風得之．爲虚邪．
傷暑得之．爲正邪．
飮食勞倦得之．爲實邪．
傷寒得之．爲微邪．
中濕得之．爲賊邪．
◆五十一難曰．
病有欲得温者．有欲得寒者．有欲得見人者．有不欲得見人者．而各不同．病在何藏府也．
然．
病欲得寒．而欲見人者．病在府也．
病欲得温．而不欲得見人者．病在藏也．
何以言之．
府者陽也．陽病欲得寒．又欲見人．
藏者陰也．陰病欲得温．又欲閉戸獨處．惡聞人聲．
故以別知藏府之病也．
◆五十二難曰．
府藏發病．根本等不．
然．
不等也．
其不等奈何．
然．
藏病者．止而不移．其病不離其處．
府病者．彷彿賁嚮．上下行流．居處無常．
故以此知藏府根本不同也．
◆五十三難曰．
經言．
七傳者死．間藏者生．何謂也．
然．
七傳者．傳其所勝也．間藏者．傳其子也．
何以言之．
假令心病傳肺．肺傳肝．肝傳脾．脾傳腎．腎傳心．一藏不再傷．故言七傳者死也．
間藏者．傳其所生也．
假令心病傳脾．脾傳肺．肺傳腎．腎傳肝．肝傳心．是母子相傳．竟而復始．如環之無端．故言生也．
◆五十四難曰．
藏病難治．府病易治．何謂也．
然．
藏病所以難治者．傳其所勝也．
府病易治者．傳其子也．

與七傳間藏同法也．
◆五十五難曰．
病有積有聚．何以別之．
然．
積者．陰氣也．
聚者．陽氣也．
故陰沈而伏．陽浮而動．
氣之所積．名曰積．氣之所聚．名曰聚．
故積者．五藏所生．
聚者．六府所成也．
積者．陰氣也．
其始發有常處．其痛不離其部．上下有所終始．左右有所窮處．
聚者．陽氣也．其始發無根本．上下無所留止．其痛無常處．謂之聚．
故以是別知積聚也．
◆五十六難曰．
五藏之積．各有名乎．以何月何日得之．
然．
肝之積．名曰肥氣．在左脇下．如覆杯．有頭足．
久不愈．令人發欬逆諄瘧．連歳不已．
以季夏戊己日得之．
何以言之．
肺病傳於肝．肝當傳脾．脾季夏適王．王者不受邪．肝復欲還肺．肺不肯受．故留結爲積．
故知肥氣以季夏戊己日得之．
心之積．名曰伏梁．起齊上．大如臂．上至心下．
久不愈．令人病煩心．
以秋庚辛日得之．
何以言之．
腎病傳心．心當傳肺．肺以秋適王．王者不受邪．心復欲還腎．腎不肯受．故留結爲積．
故知伏梁以秋庚辛日得之．
脾之積．名曰痞氣．在胃脘．覆大如盤．
久不愈．令人四肢不收．發黄疸．飮食不爲肌膚．
以冬壬癸日得之．
何以言之．
肝病傳脾．脾當傳腎．腎以冬適王．王者不受邪．脾復欲還肝．肝不肯受．故留結爲積．
故知痞氣以冬壬癸日得之．
肺之積．名曰息賁．在右脇下．覆大如杯．

久不已．令人洒淅寒熱．喘欬．發肺壅．以春甲乙日得之．
何以言之．
心病傳肺．肺當傳肝．肝以春適王．王者不受邪．肺復欲還心．心不肯受．故留結爲積．
故知息賁以春甲乙日得之．
腎之積．名曰賁豚．發於少腹．上至心下．若豚状．或上或下無時．
久不已．令人喘逆．骨痿少氣．以夏丙丁日得之．
何以言之．
脾病傳腎．腎當傳心．心以夏適王．王者不受邪．腎復欲還脾．脾不肯受．故留結爲積．
故知賁豚以夏丙丁日得之．
此是五積之要法也．
◆五十七難曰．
泄凡有幾．皆有名不．
然．
泄凡有五．其名不同．
有胃泄．有脾泄．有大腸泄．有小腸泄．有大瘕泄．名曰後重．
胃泄者．飮食不化．色黄．
脾泄者．腹脹滿．泄注．食即嘔吐逆．
大腸泄者．食已窘迫．大便色白．腸鳴切痛．
小腸泄者．溲而便膿血．少腹痛．
大瘕泄者．裏急後重．數至圊而不能便．莖中痛．此五泄之法也．
◆五十八難曰．
傷寒有幾．其脉有變不．
然．
傷寒有五．有中風．有傷寒．有濕温．有熱病．有温病．其所苦各不同．
中風之脉．陽浮而滑．陰濡而弱．
濕温之脉．陽濡而弱．陰小而急．
傷寒之脉．陰陽倶盛而緊濇．
熱病之脉．陰陽倶浮．浮之滑．沈之散濇．
温病之脉．行在諸經．不知何經之動也．各隨其經所在而取之．
傷寒有汗出而愈．下之而死者．
有汗出而死．下之而愈者．何也．
然．
陽虚陰盛．汗出而愈．下之即死．
陽盛陰虚．汗出而死．下之而愈．
寒熱之病．候之如何也．
然．

皮寒熱者．皮不可近席．毛髮焦．鼻槁．不得汗．肌寒熱者．皮膚痛．脣舌槁．無汗．
骨寒熱者．病無所安．汗注不休．齒本槁痛．
◆五十九難曰．
狂癲之病．何以別之．
然．
狂之始發．少臥而不饑．自高賢也．自辨智也．自貴倨也．妄笑好歌樂．妄行不休．是也．
癲疾始發．意不樂．直視僵仆．
其脉三部陰陽倶盛．是也．
◆六十難曰．
頭心之病．有厥痛．有眞痛．何謂也．
然．
手三陽之脉．受風寒．伏留而不去者．名厥頭痛．
入連在腦者．名眞頭痛．
其五藏氣相干．名厥心痛．
其痛甚．但在心．手足青者．即名眞心痛．
其眞心痛者．旦發夕死．夕發旦死．
◆六十一難曰．
經言．
望而知之．謂之神．
聞而知之．謂之聖．
問而知之．謂之工．
切脉而知之．謂之巧．何謂也．
然．
望而知之者．望見其五色．以知其病．
聞而知之者．聞其五音．以別其病．
問而知之者．問其所欲五味．以知其病所起所在也．
切脉而知之者．診其寸口．視其虚實．以知其病在何藏府也．
經言．
以外知之．曰聖．
以内知之．曰神．此之謂也．
◆六十二難曰．
藏井滎有五．府獨有六者．何謂也．
然．
府者．陽也．
三焦行於諸陽．故置一兪．名曰原．
府有六者．亦與三焦共一氣也．
◆六十三難曰．

十變言．
五藏六府滎合．皆以井爲始者．何也．
然．
井者東方春也．萬物之始生．
諸蚑行喘息．蜎飛蠕動．當生之物．莫不以春而生．
故歳數始於春．日數始於甲．故以井爲始也．
◆六十四難曰．
十變又言．
陰井木．陽井金．
陰滎火．陽滎水．
陰兪土．陽兪木．
陰經金．陽經火．
陰合水．陽合土．
陰陽皆不同．其意何也．
然．
是剛柔之事也．
陰井乙木．陽井庚金．
陽井庚．庚者乙之剛也．
陰井乙．乙者庚之柔也．
乙爲木．故言陰．井木也．
庚爲金．故言陽．井金也．
餘皆倣此．
◆六十五難曰．
經言．
所出爲井．所入爲合．其法奈何．
然．
所出爲井．井者．東方春也．萬物之始生．故言所出爲井也．
所入爲合．合者．北方冬也．陽氣入藏．故言所入爲合也．
◆六十六難曰．
經言．
肺之原．出于太淵．
心之原．出于太陵．
肝之原．出于太衝．
脾之原．出于太白．
腎之原．出于太谿．
少陰之原．出于兌骨．
膽之原．出于丘墟．
胃之原．出于衝陽．
三焦之原．出于陽池．

膀胱之原．出于京骨．
大腸之原．出于合谷．
小腸之原．出于腕骨．
十二經皆以兪爲原者．何也．
然．
五藏兪者．三焦之所行．氣之所留止也．
三焦所行之兪爲原者．何也．
然．
臍下腎間動氣者．人之生命也．十二經之根本也．故名曰原．
三焦者．原氣之別使也．主通行三氣．經歴於五藏六府．
原者．三焦之尊號也．故所止輒爲原．
五藏六府之有病者．皆取其原也．
◆六十七難曰．
五藏募皆在陰．而兪在陽者．何謂也．
然．
陰病行陽．
陽病行陰．
故令募在陰．兪在陽．
◆六十八難曰．
五藏六府．各有井滎兪經合．皆何所主．
然．
經言．
所出爲井．
所流爲滎．
所注爲兪．
所行爲經．
所入爲合．
井主心下滿．
滎主身熱．
兪主體重節痛．
經主喘欬寒熱．
合主逆氣而泄．
此五藏六府．其井滎兪經合所主病也．
◆六十九難曰．
經言．
虚者補之．實者瀉之．不虚不實以經取之．何謂也．

然．
虚者補其母．
實者瀉其子．當先補之．然後瀉之．
不實不虚．以經取之者．是正經自生病．不中他邪也．當自取其經．故言以經取之．
◆七十難曰．
經言．
春夏刺淺．秋冬刺深者．何謂也．
然．
春夏者．陽氣在上．人氣亦在上．故當淺取之．
秋冬者．陽氣在下．人氣亦在下．故當深取之．
春夏各致一陰．秋冬致一陽者．何謂也．
然．
春夏温．必致一陰者．初下鍼．沈之至腎肝之部．得氣引持之陰也．
秋冬寒．必致一陽者．初内鍼．淺而浮之．至心肺之部．得氣推内之陽也．
是謂春夏必致一陰．秋冬必致一陽．
◆七十一難曰．
經言．
刺榮無傷衞．刺衞無傷榮．何謂也．
然．
鍼陽者．臥鍼而刺之．
刺陰者．先以左手．攝按所鍼滎兪之處．氣散乃内鍼．
是謂刺榮無傷衞．刺衞無傷榮也．
◆七十二難曰．
經言．
能知迎隨之氣．可令調之．調氣之方．
必在陰陽．何謂也．
然．
所謂迎隨者．知榮衞之流行．經脉之往來也．
隨其逆順而取之．故曰迎隨．
調氣之方．必在陰陽者．知其内外表裏．隨其陰陽而調之．故曰．調氣之方．必在陰陽．
◆七十三難曰．
諸井者．肌肉淺薄．氣少不足使也．刺之奈何．
然．
諸井者木也．
滎者火也．
火者木之子．當刺井者．以滎瀉之．
故經言．

補者不可以爲瀉．瀉者不可以爲補．
此之謂也．
◆七十四難曰．
經言．
春刺井．夏刺滎．季夏刺兪．秋刺經．冬刺合者．何謂也．
然．
春刺井者．邪在肝．
夏刺滎者．邪在心．
季夏刺兪者．邪在脾．
秋刺經者．邪在肺．
冬刺合者．邪在腎．
其肝心脾肺腎．而繋於春夏秋冬者．何也．
然．
五藏一病．輒有五也．
假令肝病．色青者肝也．臊臭者肝也．喜酸者肝也．喜呼者肝也．喜泣者肝也．
其病衆多．不可盡言也．
四時有數．而竝繋於春夏秋冬者也．
鍼之要妙．在於秋毫者也．
◆七十五難曰．
經言．
東方實．西方虚．瀉南方．補北方．何謂也．
然．
金木水火土．當更相平．
東方木也．西方金也．
木欲實．金當平之．
火欲實．水當平之．
土欲實．木當平之．
金欲實．火當平之．
水欲實．土當平之．
東方肝也．則知肝實．
西方肺也．則知肺虚．
瀉南方火．補北方水．
南方火．火者木之子也．
北方水．水者木之母也．
水勝火．子能令母實．母能令子虚．故瀉火補水．欲令金不得平木也．
經曰．

不能治其虚．何問其餘．
此之謂也．
◆七十六難曰．
何謂補瀉．
當補之時．何所取氣．
當瀉之時．何所置氣．
然．
當補之時．從衞取氣．
當瀉之時．從榮置氣．
其
陽氣不足．陰氣有餘．當先補其陽．而後瀉其陰．
陰氣不足．陽氣有餘．當先補其陰．而後瀉其陽．
榮衞通行．此其要也．
◆七十七難曰．
經言．
上工治未病．中工治已病者．何謂也．
然．
所謂治未病者．見肝之病．則知肝當傳之與脾．故先實其脾氣．無令得受肝之邪．
故曰治未病焉．
中工治已病者．見肝之病．不暁相傳．但一心治肝．
故曰治已病也．
◆七十八難曰．
鍼有補瀉．何謂也．
然．
補瀉之法．非必呼吸出内鍼也．
然．
知爲鍼者．信其左．
不知爲鍼者．信其右．
當刺之時．必先以左手．厭按所鍼滎兪之處．彈而努之．爪而下之．其氣之來．如動脉之状．順鍼而刺之．
得氣因推而内之．是謂補．
動而伸之．是謂瀉．
不得氣．乃與男外女内．
不得氣．是謂十死不治也．
◆七十九難曰．
經言．
迎而奪之．安得無虚．
隨而濟之．安得無實．

虚之與實．若得若失．
實之與虚．若有若無．何謂也．
然．
迎而奪之者．瀉其子也．
隨而濟之者．補其母也．
假令心病．瀉手心主兪．是謂迎而奪之者也．
補手心主井．是謂隨而濟之者也．
所謂實之與虚者．牢濡之意也．
氣來實牢者爲得．濡虚者爲失．故曰若得若失也．
◆八十難曰．
經言．
有見如入．有見如出者．何謂也．
然．
所謂有見如入者．謂左手見氣來至．乃内鍼．鍼入見氣盡．乃出鍼．
是謂有見如入．有見如出也．
◆八十一難曰．
經言．
無實實虚虚．損不足而益有餘．
是寸口脉耶．
將病自有虚實耶．
其損益奈何．
然．
是病非謂寸口脉也．
謂病自有虚實也．
假令肝實而肺虚．肝者木也．肺者金也．金木當更相平．當知金平木．
假令肺實而肝虚微少氣．用鍼不補其肝．而反重實其肺．故曰實實虚虚．損不足而益有餘．
此者中工之所害也．